# Hvem er Statped læremidler syn og hvilke læremidler og ressurser tilbyr vi?

Vi presenterer Statpeds læremidler og ressurser for blinde og sterkt svaksynte elever i grunnskole og videregående skole. Du får en overordnet introduksjon til våre produkter og tjenester.

Denne kjøres fysisk og digitalt. Resten av sesjonene under kjøres kun fysisk.

# Erfaringsutveksling

I denne sesjonen før lunsj deler vi erfaringer rundt opplæring og bruk av læremidler for blinde og sterkt svaksynte.

# Praktisk bruk av Statpeds lærebøker i papirpunkt

Lærebøker i punktskrift blir tilrettelagt i to formater: Punktskrift på papir og i Word-format. I denne parallellen kan du øve deg på å bruke Statpeds tilrettelagte papirpunktbøker i praksis. Vi informerer om hvordan bøkene er tilrettelagt, samt hvordan eleven effektivt og hensiktsmessig kan finne fram i dem.

# Tilpasning av digitale læremidler for svaksynte

I denne workshopen vil vi se på hvordan vi kan tilpasse digitale læremidler fra forlagene, for elever med nedsatt syn. Ulike tilpasningsmuligheter i den enkelte læringsressurs og i operativsystem er vesentlig, men også andre forhold som skjermstørrelse og leseavstand. Vi vil jobbe praktisk med oppgaveløsning og bruk av simuleringsbriller.

# Programmering i ungdomsskole og videregående skole

Hvordan ser kode ut i lærebøker, og hvordan blir det tilrettelagt? Kan programmering brukes til å løse kalkulatoroppgaver på eksamen? Du vil få tips om hvordan du kan få kjørt kode som er i lærebøkene, og hvordan du selv kan tilrettelegge blokkprogrammering.

# Konkreter og taktile illustrasjoner

Ved hjelp av mange nye verktøy produserer vi stadig nytt taktilt materiale. Vi informerer om hva som er mulig å produsere, og hva som allerede finnes av nytt materiale til bestilling på portalen.

# Musikk

Statped produserer musikkpunktbøker av eksisterende musikkbøker. Statped har også annet opplæringsmateriell og ressurser tilgjengelig bl.a. i punktnoter og 3D-materiell.
Denne parallellsesjonen går gjennom hva som finnes innen musikk i Statped og blir en blanding av forelesning og utprøving.

# Praktisk bruk av Statpeds lærebøker i Word-format

Lærebøker i punktskrift blir tilrettelagt i to formater: Word-format og punktskrift på papir. Her kan du øve deg på å bruke Statpeds tilrettelagte Word-bøker i praksis med skjermleser og leselist. Vi informerer om hvordan bøkene er tilrettelagt, samt hvordan eleven effektivt og hensiktsmessig kan finne fram i dem.

# TouchingMaths: Inkluderende matematikkundervisning

For å lære matematikk må elever som bruker punktskrift tilegne seg ekstra ferdigheter – som å lese matematiske uttrykk, forstå taktile diagrammer, grafer og figurer, og bruke digitale hjelpemidler. I prosjektet *TouchingMaths* har vi utviklet metoder og læremidler som støtter denne læringen. I denne sesjonen får du en introduksjon til nettsiden touchingmaths.eu, og du får prøve ut noen av ressursene vi har laget.

# «Det som samler». Læringsstartere og inkluderende didaktikk.

Med utgangspunkt i læringsstartere som lydillustrasjoner, eventyr og podkast, vil presentasjonen gir deg innblikk i inkluderende didaktikk rettet mot ulike fag og nivå i skolen. Målgruppe er lærere som underviser elever fra småskole- til ungdomstrinn.

# Programmering for barnetrinnet

**Programmering åpner dører** – også for barnetrinnselever med synsnedsettelser. Med riktig tilrettelegging kan programmering bli en inngang til både læringsglede og mestring på tvers av fag og temaer. I denne økten utforsker vi hvilke barrierer elevene kan oppleve i møte med programmering – og hvordan vi kan løse dem med god planlegging og tilrettelegging. Vi viser også hvordan fysiske roboter kan gjøre abstrakte konsepter konkrete, og gi en intuitiv forståelse av hvordan programmering faktisk fungerer.

# Praktisk bruk av fulltekstlydbøker

Statped produserer og tilrettelegger lydbokutgaver av eksisterende lærebøker. Lydbøkene inneholder både innlest lyd og all teksten fra bøkene, derav betegnelsen fulltekstlydbok. Du får presentert hvordan lydbøkene effektivt kan benyttes i opplæringen og hvordan elevene kan bruke fulltekstlydbøkene til å lese både auditivt, visuelt og taktilt.